**2019/2**

**hírlevél**

**JÚLIUSTÓL 2 SZÁZALÉKPONTTAL CSÖKKENHET A SZOCIÁLIS HOZZÁJÁRULÁSI ADÓ**

Júliustól 2 százalékponttal csökkenhet a szociális hozzájárulási adó, valamint ahhoz kapcsolódóan az egyszerűsített közteherviselési hozzájárulás munkaadókat érintő része – az erről szóló előterjesztést kedden egyhangúlag támogatta az Országgyűlés törvényalkotási bizottsága.

A törvényjavaslatot kedden nyújtatta be a pénzügyminiszter, amelyet kivételes eljárásban tárgyal a Ház, így várhatóan már szerdán elfogadják. Az előterjesztés értelmében mind a szociális hozzájárulási adó, mint az egyszerűsített közteherviselési hozzájárulás munkaadókat terhelő része 17,5 százalékra mérséklődik az eddigi 19,5 százalékról. Ehhez kapcsolódóan változnak az összevont adóalap megállapításának szabályai is. Ha a magánszemély egy adott jövedelem után kötelezett a szociális hozzájárulási adó megfizetésére, úgy a jövedelme 85 százalékát kell figyelembe venni. Ugyanígy módosulhat a kisadózók ellátási alapja is, tekintettel arra, hogy a tételes közterhen belül a szociális hozzájárulási adórész csökken, így az egyéni járulékoknak megfelelő adórész növekszik, ezért az ellátások alapjaként is magasabb összeget vesznek figyelembe a jövőben.
Az előterjesztés az adócsökkentést azzal indokolja, hogy a magyar gazdaság kiemelkedően jól teljesít, a növekedés az idei első negyedévben az unióban a legmagasabb volt. A kormány adócsökkentéssel, a foglalkoztatás ösztönzésével kívánja megvédeni a magyar gazdaság eredményeit. (MTI)

Forrás: <http://gazdasagportal.hu>

**A 2022-ig tartó kormányzati időszak végéig legalább harmadával csökkenhet az adók száma - mondta Izer Norbert adóügyi államtitkár a Magyar Nemzetnek.**

Tavaly decemberben még mintegy hatvan közteherfajtát tartottak számon idehaza, közülük néhány év alatt nagyjából húsz tűnhet el.

Tavaly öt adófajtát már kivezetett a kormányzat, mivel a magánszemélyek egyes jövedelmeit terhelő 75 százalékos különadót már 2018-ban sem kellett megfizetni, 2019. január elsejétől pedig megszűnt a hitelintézeti különadó és a kulturális adó, miközben a baleseti adó a biztosítási adóba, az egészségügyi hozzájárulás pedig a szociális hozzájárulási adóba olvadt be.

A tervek szerint 2020-ban pedig újabb négynek mondanának búcsút, mivel egy teherré olvad össze a tízszázalékos nyugdíjjárulék, a négyszázalékos természetbeni egészségbiztosítási járulék, a háromszázalékos pénzbeli egészségbiztosítási járulék és a másfél százalékos munkaerőpiaci járulék, továbbá megszűnik az egyszerűsített vállalkozói adó (eva).

Ez azt is jelenti, hogy 2021-ben újabb 10-11 adónem szűnhet meg.

A gazdasági szereplők bürokratikus terheit érdemben mérsékli majd, hogy 2021-től a vállalkozások legtöbb bevallását is az adóhivatal készíti el. A folyamat már elindult, hiszen idén minden hónapban jövedéki adóbevallási tervezetet küld a hatóság az érintett cégeknek.

Forrás:<https://www.napi.hu>

**Minden korábbinál nagyobb volumenű mezőgazdasági közfoglalkoztatási és szociális földprogramot indít a Nemzeti Földalapkezelő Szervezet (NFA) - mondta el Nagy István agrárminiszter az MTI-nek szerdán**

Nagy István ismertette, hogy az önkormányzatok mintegy 500 ingatlan 5 éves ingyenes használati jogát szerezhetik meg, így a helyi közösségek tartós használatába közel 1400 hektár állami föld kerülhet.

A pályázatokat 2019. június 30-ig lehet benyújtani az NFA-hoz.

A miniszter kitért arra, hogy az NFA – összhangban a Magyar Falu Program célkitűzéseivel – több hónapos szakmai előkészítő munkával felmérte a Nemzeti Földalapba tartozó azon földeket, amelyek alkalmasak lehetnek arra, hogy szociális célokat is megvalósítva, vagy a közfoglalkoztatás céljainak megfelelve bővítsék a települések agrárgazdasági lehetőségeit.

Rét, szántó, legelő, gyümölcsös, szőlő, fásított terület, nádas és kertművelési ágú ingatlanokra, valamint mezőgazdasági célú felépítménnyel rendelkező földrészletekre is pályázhatnak az önkormányzatok – sorolta.

Arról is szólt, hogy az 5 éves kizárólagos földhasználati időszak nemcsak az agrártámogatások teljes körű elérhetőségét biztosítja, hanem azt is, hogy egy-egy település komolyabb pályázatokon tudjon indulni.

Nagy István szavai szerint a közfoglalkoztatási és szociális földprogram jól szemlélteti, hogy a kormány kiemelt célja a magyar falvak támogatása, agrárgazdasági potenciáljuk növelése és az, hogy az állami földek használatához minél több helyi közösség hozzáférjen.

Forrás: <https://agroforum.hu>

**A gazdaságvédelmi akcióterv több pontja is hozzájárul a foglalkoztatás további bővüléséhez, hiszen csökkennek a munkáltatót terhelő adók, de ezen túl, a vállalkozásoknak is lehetőségük van állami támogatással munkásszállókat építeni.**

Ezt Bodó Sándor, a Pénzügyminisztérium foglalkoztatáspolitikáért és vállalati kapcsolatokért felelős államtitkára mondta annak kapcsán, hogy a szociális hozzájárulási adó mértéke júliustól két százalékponttal, 19,5 százalékról 17,5 százalékra csökken. A kormány ezzel az intézkedésével idén 144 milliárd forintot, jövőre pedig további 156 milliárd forintot hagy a magyar vállalkozásoknál. Az államtitkár szerint a munkaadók a többletforrásokat a bérek emelésére és fejlesztések finanszírozására fordítják.

A munkásszállók építésére szolgáló támogatás feltételei között az államtitkár megemlítette, hogy 10 éves üzemeltetési időszakot kell vállalnia a munkásszállót építtető cégnek, illetve kötelezettséget kell vállalnia meghatározott számú álláskereső foglalkoztatására is. Ezen felül vállalniuk kell, hogy a beruházás tárgyát képező munkásszállás férőhelyeinek legalább 15 százalékát más munkaadókkal is megosztják, vagyis más cégek alkalmazottai számára is megnyitják a lehetőségek munkavállalóik elhelyezéséhez. A munkásszállások építéséhez elsőként az önkormányzatok, illetve az önkormányzati társulások igényelhettek támogatást. Az első két lezárult pályázat eredményeként 11 helyszínen létesült munkásszállás, csaknem 3 milliárd forint állami támogatással. A legújabb pályázatban az önkormányzatok és társulásaik mellett már a 100 százalékos önkormányzati tulajdonban álló gazdasági társaságok számára is lehetőséget adtak a munkásszállások létesítéséhez szükséges támogatás igénybevételére. Az idén május 15-én lezárult pályázatban 18 szervezet mintegy 2600 férőhely kialakításához 8,4 milliárd forint összegű támogatást igényelt.

Forrás: <https://www.origo.hu>

# Varga Mihály: A kormány elkötelezett a foglalkoztatás terheinek csökkentése mellett

MTI

A kormány elkötelezett a foglalkoztatás terheinek csökkentése mellett, ezért számos intézkedést tesz, amelyek közül az egyik legfontosabb a szociális hozzájárulási adó (szocho) csökkentése – jelentette ki Varga Mihály pénzügyminiszter az Országgyűlés szerdai ülésén.

A tárcavezető az erre vonatkozó javaslatot ismertetve kiemelte: a tervezet illeszkedik a gazdaságvédelmi akciótervbe, amely a növekedés ösztönzésére és az adóterhek csökkentésére is törekszik. A lépéssel a szocho 2 százalékponttal csökkenhet, így a munkát terhelő adófajta mértéke 17,5 százalékra mérséklődhet júliustól – közölte. Hozzátette: az intézkedés sok pozitív változást eredményez munkaadóknak és munkavállalóknak egyaránt.

Forrás: <http://magyarnemzet.hu>

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pályázati hírek

# Pályázati felhívás - Magyar Kézműves Remek 2019

**PÁLYÁZATI FELHÍVÁS**

**a Magyar Kereskedelmi és Iparkamara (MKIK) kétfordulós pályázatot hirdet**

**a *„MAGYAR KÉZMŰVES REMEK”***

**elismerő cím elnyerésére**

**1. A pályázat célja**

* a magyar kézművesség értékeinek és mestereinek elismerése,
* minőségi kézműipari termékek bemutatása,
* a hazai és külföldi fogyasztók orientálása, a magyar termékek jó hírének öregbítése/javítása,
* a magyar kézműiparban a hagyományőrző vállalkozói kultúra elmélyítése, a kézműves szakma rangjának emelése, a magyar kézművesség turisztikai kínálatának gazdagítása,
* népi kézműves mesterségek hagyományainak továbbéltetése.

**A pályázat határideje**: 2019. augusztus 30.

Forrás: <http://www.szabkam.hu>

# Év Széchenyi Vállalkozása 2019 - Pályázati felhívás

**Idén 5. alkalommal jelenik meg a Gróf Széchenyi Család Alapítvány és a Pénzügyminisztérium által közösen megjelentetett az „Év Széchenyi Vállalkozása, 2019” díj pályázati felhívása.**

A pályázati felhívás **8 témában** és **több kategóriában** kerül meghirdetésre. A pályázatok nevezési díja évi 50 M Ft összárbevétel alatt díjmentes

A pályázatok befogadásának lezárása: **2019. szeptember 01**.

Forrás: <http://www.szabkam.hu>

Irányító Csoport ülések

A Paktumszervezet Irányító csoportja a második negyedévben 2019. **április 11-én**, 9 munkáltató esetében 16 fő, 2019. **április 24-én** 7 munkáltató esetében 7 fő, **2019. május 09-én,** 8 munkáltató esetében 12 fő álláskereső foglalkoztatásának támogatásáról döntött.

Forrás: Megyei paktumiroda